ไทยสมุทรฯตื่นตัว ปรับภาพลักษณ์ใหม่
โดย...วารุณี อินวันนา
3 ก.พ. 2559

โดย...วารุณี อินวันนา
นับตั้งแต่ นุสรา (อัสสกุล) บัญญัติปิยพจน์ ทายาทตรงของผู้ก่อตั้งบริษัทและผู้ถือหุ้นใหญ่ เข้ามานั่งเก้าอี้ กรรมการผู้จัดการ บริษัท ไทยสมุทรประกันชีวิต มีความพยายามที่จะปรับเปลี่ยนภาพลักษณ์ของบริษัทจาก เก่าๆ แก่ๆ สู่ภาพความทันสมัย
รวมทั้งมีการขยายฐานลูกค้าเข้าสู่ตลาดใหม่ๆ เพิ่มเติม จากเดิมที่มีจุดแข็งด้านตลาดประกันภัยอุตสาหกรรมที่ลูกค้าเป็นกลุ่มชาวบ้านตามชนบท ชำระเบี้ยรายเดือน ทุนประกันเริ่มต้น 5 หมื่นบาท ไปสู่ตลาดคนเมือง ผู้มีรายได้ประจำ กลุ่มคนรายได้สูง ถึงระดับนักธุรกิจ หรือคีย์แมน ผ่านการขายประกันภัยประเภทสามัญที่ชำระเบี้ยรายปี และทุนประกันภัยตั้งแต่ 1 แสนบาทขึ้นไป ช่วยเพิ่มโอกาสในการขยายธุรกิจและไม่พึ่งพารายได้จากลูกค้ากลุ่มใดกลุ่มหนึ่งมากเกินไปเพื่อกระจายความเสี่ยง
ช่วง 6 ปีที่ผ่านมา นุสรา ได้ทำการปรับเปลี่ยนไปธุรกิจของบริษัท ไทยสมุทรประกันชีวิต อย่างมาก ตั้งแต่รับคนรุ่นใหม่ๆ เข้ามาทำงานในทุกตำแหน่งหน้าที่ ทำให้พนักงานมีอายุเฉลี่ยลดลงเหลือประมาณ 31 ปี จากก่อนหน้าที่อายุเฉลี่ย 37 ปี ปรับปรุงการตกแต่งสาขา 171 แห่งให้ออกมาในรูปแบบเดียวกัน พัฒนาช่องทางการชำระเงินให้มีความหลากหลายทันสมัย
นอกจากนี้ ยังทำฝึกอบรมให้ความรู้ด้านการขายอย่างมืออาชีพกันไปแล้วอย่างเข้มข้น มีการพัฒนาหลักสูตรต่างๆ ให้เหมาะกับความถนัดในการขายของแต่ละคน มีการแบ่งกลุ่มตัวแทนที่หลากหลาย ประกอบด้วย กลุ่มที่ชอบขายประกันเก็บเบี้ยรายเดือนถนัดตลาดฐานรากในต่างจังหวัด กลุ่มชอบขายลูกค้ารายใหญ่ กลุ่มชอบขายพนักงานบริษัทที่มีรายได้ประจำ ไปจนถึงกลุ่มที่ขายประกันให้กับนักธุรกิจ ผู้บริหาร
ทำให้ บริษัท ไทยสมุทรประกันชีวิต มีฐานลูกค้า โครงสร้างธุรกิจเปลี่ยนแปลงไป เบี้ยประกันภัยประเภทสามัญหรือแบบที่ชำระเบี้ยรายปีมีสัดส่วนเพิ่มขึ้นเป็น 52% ขณะที่เบี้ยอุตสาหกรรมลดลงมาอยู่ที่ 41% 
ทั้งนี้ จากรายงานสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) ปี 2557 พบว่า บริษัทมีเบี้ยรับรวม 1.41 หมื่นล้านบาท แบ่งเป็นเบี้ยประกันภัยอุตสาหกรรม  5,957 ล้านบาท สัดส่วน 41% โดยสัดส่วนลดลงแต่เบี้ยไม่ได้ลดลง ขณะที่เบี้ยประกันประเภทสามัญสัดส่วนเพิ่มขึ้นเป็น 52% เป็นเบี้ยรับ 7,424 ล้านบาท การประกันภัยประเภทกลุ่ม 817 ล้านบาท หรือ 6% และเบี้ยประกันภัยอุบัติเหตุส่วนบุคคล 190 ล้านบาท หรือ 1% 
นุสรา กล่าวว่า แม้จะมีการปรับเปลี่ยนไปมากเมื่อเทียบกับ 60 ปีแรก แต่ภาพลักษณ์ของบริษัทก็ยังเปลี่ยนไม่ได้ง่ายๆ ในสายตาของตลาด บริษัท ไทยสมุทรประกันชีวิต ยังถูกมองว่าเป็นคนเก่าๆ แก่ๆ เชยๆ ไม่เปลี่ยนแปลง เพราะไม่ได้มีการประชาสัมพันธ์สู่โลกภายนอกให้รับรู้ว่าทำอะไรไปบ้าง
อย่างไรก็ตาม นับตั้งแต่ปี 2559 เป็นต้นไป ซึ่งเป็นปีที่ 67 บริษัทได้ตั้งสโลแกนไว้ว่า “จะเป็นแบรนด์แรกที่ลูกค้าเลือก”
“บริษัท ไทยสมุทรประกันชีวิต จะไม่เก็บตัวเงียบอีกต่อไป โดยปีนี้จะลงมาลุยเรื่องการทำแบรนด์ หรือปรับภาพลักษณ์ของบริษัทด้วยตัวเอง คุมแผนการตลาดเองทั้งหมด จะมีการสื่อสารถึงความเคลื่อนไหวภายในให้ตลาดได้รับรู้อย่างต่อเนื่อง และมุ่งตรงไปที่กลุ่มเป้าหมายแต่ละกลุ่ม จะไม่ทำแบบเงียบๆ อีกต่อไป ซึ่งจะเริ่มเห็นความเคลื่อนไหวกันตั้งแต่เดือน มี.ค. 2559 นี้เป็นต้นไป” นุสรา กล่าวย้ำ
นุสรา กล่าวว่า ขณะนี้มีแผนที่จะนำเทคโนโลยีเข้ามาให้ตัวแทนใช้ในการนำเสนอขายประกันให้กับลูกค้า และจะได้ติดตามข้อมูลข่าวสารและเรียนรู้ได้ตลอดเวลา ทำให้เกิดความรวดเร็ว และถ้าขายได้ถูกต้องจะลดการร้องเรียน ทำให้ลูกค้าอยู่กับบริษัทในระยะยาว
นอกจากนี้ พยายามสร้างสังคมให้คนรุ่นใหม่เข้าร่วมงานกับบริษัทมากขึ้น เพื่อจะได้เข้าใจตลาดคนรุ่นใหม่ ที่ต้องการความรวดเร็ว สะดวก ตัดสินใจเอง ไม่ต้องการติดต่อกับตัวแทน โดยมีการพัฒนาช่องทางดิจิทัล หรืออินเทอร์เน็ตซึ่งเป็นหนึ่งในช่องทางการขายใหม่ๆ นอกเหนือจากตัวแทน เพื่อให้มีความหลากหลายด้านช่องทางการจำหน่าย และมีเป้าหมายที่จะก้าวสู่การเป็นอินชัวรันส์ดิจิทัลให้ได้ และเพื่อให้พนักงานดูเป็นมืออาชีพมากขึ้น จะให้พนักงานทั่วประเทศ 1.4 หมื่นคน เปลี่ยนเครื่องแบบเป็นรูปแบบเดียวกันหมด รวมทั้งอบรมเรื่องการแต่งตัว การพูด การแก้ปัญหา เป็นคนแรกที่ลูกค้าพบ  
“แบรนด์เปลี่ยนทันทีไม่ได้ แต่จะมีมาเรื่อยๆ และต้องทำอย่างต่อเนื่อง เพราะคำว่าแบรนด์ไม่ใช่แค่การปรับสีโลโก้ การปรับปรุงตกแต่งสาขาใหม่ เครื่องแบบพนักงานเท่านั้น แต่หมายถึงทุกอย่าง มีทั้งผลิตภัณฑ์ที่เราได้ปรับให้ตรงกับลูกค้าทุกกลุ่มและมีทุกแบบที่ตลาดมี การปรับข้อความในกรมธรรม์ให้เข้าใจง่าย การขายอย่างถูกต้องเพื่อรักษาลูกค้าให้อยู่กับบริษัทในระยะยาว การบริการที่รวดเร็ว สิ่งเหล่านี้จะต้องมีการสื่อสารออกไปให้ตลาดได้รับรู้อย่างต่อเนื่อง” นุสรา กล่าว